Laugardaginn 12 maí síðastliðinn voru haldnar fyrsta og önnur umferð Íslandsmótsins í þolakstri . Veður á mótsstað var gott og aðstæður allar hinar ákjósanlegustu . Metþátttaka var í mótinu en um 150 keppendur voru mættir til leiks í meistaraflokki , baldursdeild og tvímenningsflokki . Brautarstæðið á Hellu er á margan hátt einstakt frá náttúrunnar hendi og er brautin að mestu í sandi . Það reynir því mjög á úthald keppenda þar sem akstur í sandi er erfiður og mátti sjá marga uppgefna keppendur að keppni lokinni . Brautin var frekar þröng og tæknileg á köflum . Talsvert var um erfiðar sandbrekkur og einn drullupyttur . Nokkur erfið börð voru einnig efst í brekkum og í fyrsta sinn var svokölluð staurahindrun í meistaraflokki . Hún reyndist mörgum skeinuhætt og sátu nokkrir keppendur fastir í henni og töpuðu þar dýrmætum tíma . Baldursdeild . Það var mjög ánægjulegt að sjá hversu mikil nýliðun er í sportinu . 73 keppendur tóku þátt og flestir kláruðu keppni þó svo að brautin hafi verið mjög krefjandi . Einnig eru stelpurnar okkar loksins farnar að taka þátt í enduro og er það mjög ánægjuleg þróun . Hörð keppni var um fyrstu sætin og voru þetta allt menn sem ekki hafa sést áður á verðlaunapalli . Í fyrsta sæti var Atli Már Guðnason , í öðru sæti jafn Atla að stigum varð Ívar Guðmundsson og í þriðja sæti varð Ingvar Birkir Einarsson . Það er ljóst að það á eftir að verða hörku keppni í þessum flokki í sumar og verður gaman að fylgjast með nýliðunum . Í tvímenningi aka tveir ökumenn saman og skiptast á um að keyra . Nokkuð er um gamlar kempur í þessum flokki en einnig er unga fólkið farið að láta sjá sig . Úrslit í þessum flokki voru afgerandi og voru það feðgarnir Haukur Þorsteinsson og Arnór Hauksson í Nítró sem sigruðu . Gömlu kempurnar Viggó Örn Viggósson og Ragnar Ingi Stefánsson slógust um annað og þriðja sætið og endaði það þannig að Viggó varð annar . Þeir voru með skráða meðökumenn með sér en eitthvað sást lítið til þeirra í brautinni . Stutt var í næstu menn og er ekkert gefið að úrslitin verði eins afgerandi í næstu umferð . Allra augu voru á ökumönnunum Kára Jónssyni Íslandsmeistaranum frá því í fyrra á TM hjóli , Einari Sigurðarsyni á KTM og Valdimar Þórðarsyni á Yamaha . Það kom einnig mjög fljótlega í ljós að þessir þrír eru í sérflokki í Enduro . Einari gekk reyndar mjög illa í fyrstu umferð . Hann fór illa af stað en átti engu að síður besta tímann í brautinni og endaði þriðji sem verður að teljast kraftaverk . Kári og Valdi keyrðu snilldar vel og slógust lengi um fyrsta sætið . Kári hafði þó betur að lokum og sýndi mikinn styrk . Í annarri umferð áttu allir von á að Kári myndi endurtaka leikinn . Hann ekur TM 250 tvígengishjóli , ólíkt flestum öðrum keppendum sem aka fjórgengishjólum og nýttist það honum vel í þessari braut sem var nokkuð þröng . Einar kom hinsvegar tvíefldur til leiks og sýndi mikla yfirburði . Öllum á óvart vann hann seinni umferðina með heila mínútu á næsta keppanda Valdimar Þórðarson . Valdi átti þó tilþrif dagsins þegar hann stökk eina þrjátíu metra niður brekku eins og skíðastökkvari . Lendingin var hinsvegar ekki eins vel heppnuð og endaði kappinn út í á eftir að hafa endastungist ásamt hjóli sínu nokkra hringi . Öllum á óvart spratt hann á fætur og kom sér aftur upp á hjólið og kláraði keppnina í öðru sæti . Einar og Kári eru jafnir að stigum eftir fyrstu tvær umferðirnar en Valdimar kemur fast á hæla þeirra . Það lítur því úr fyrir spennandi og jafna keppni í sumar þar sem allt getur gerst og allt eins líklegt að leikurinn frá því í fyrra verði endurtekinn þar sem úrslitin ráðast ekki fyrr en í síðustu umferð .